KIRJALLINEN KYSYMYS E-0801/02 esittäjä(t): Graham Watson (ELDR) komissiolle. Matka-alennukset jäsenvaltioissa.



Virallinen lehti nro 277 E , 14/11/2002 s. 0089 - 0090



KIRJALLINEN KYSYMYS E-0801/02 esittäjä(t): Graham Watson (ELDR) komissiolle (20. maaliskuuta 2002) Aihe: Matka-alennukset jäsenvaltioissa Mitä komissio aikoo tehdä kannustaakseen rautatieyhtiöitä hyväksymään muissa jäsenvaltioissa myönnetyt matka-alennukset? Loyola de Palacion komission puolesta antama vastaus (6. toukokuuta 2002) Kysymyksessä käsitellään tärkeää aihetta, joka liittyy rautateitä koskevan yhteisön sääntelyjärjestelmän kehittämiseen. On totta, että kansainvälisen rautatieliikenteen matkustajapalvelujen laatua heikentää jäsenvaltioiden rautatieyhtiöiden ja viranomaisten suhtautuminen kyseisiin palveluihin. Rautatieyhtiöt myöntävät kannattamattomista palveluista alennuksia tiettyihin ryhmiin kuuluville matkustajille. Alennukset perustuvat (laissa oleviin) määräyksiin, jotka vaihtelevat suuresti eri jäsenvaltioiden välillä. Nämä erot vaikuttavat paljon siihen, miten määritellään henkilöryhmät, jotka ovat oikeutettuja alennettuihin maksuihin, sekä alennuksen suuruuteen, jonka soveltamisala on rajoitettu rautatieyhtiön liikennöimän rataverkon maantieteelliseen alueeseen. Näitä alennuksia myönnetään palveluista, joita tarjotaan niiden julkisen palvelun velvoitteiden ja julkisia palveluhankintoja koskevien sopimusten mukaisesti, joista säädetään julkisten palvelujen käsitteeseen rautatie-, maantie- ja sisävesiliikenteessä olennaisesti kuuluvia velvoitteita koskevista jäsenvaltioiden toimenpiteistä 26. kesäkuuta 1969 annetussa muutetussa neuvoston asetuksessa (ETY) N:o 1191/69(1). Rautatieyhtiöt saavat viranomaisilta rahallisia korvauksia muutoin kannattamattomien palvelujen liikennöinnistä. Erityisesti kannattamattomien alueellisten rajat ylittävien palvelujen kohdalla on toivottavaa, että viranomaiset molemmin puolin rajaa tekevät yhdessä julkisia palveluhankintoja koskevan sopimuksen rautatieyhtiön kanssa. Jos viranomaiset haluavat alennushintoja, on toivottavaa, että näitä matka-alennuksia sovelletaan kummallakin puolella rajaa. Komissio on tehnyt ehdotuksia, joiden tarkoituksena on helpottaa tällaisen lähestymistavan omaksumista, mutta ne on vielä hyväksyttävä neuvostossa ja Euroopan parlamentissa(2). Kannattavien palveluiden osalta rautatieyhtiöt voivat tehdä keskenään matkustajapalveluja koskevia (yhteisön kilpailulainsäädännön mukaisia) järjestelyjä, kuten nuorille koko Euroopassa alennuksia tarjoava Interrail. Suurnopeusjunien kalliimmilla markkinasegmenteillä rautatiepalveluiden kansainvälinen markkinointi kehittyy vähitellen esimerkiksi tuotonhallintatekniikoiden avulla. Kuten uudessa rautatiepaketissa(3) on mainittu, komissio tekee aloitteen kansainvälisten rautatiematkustajien oikeuksien ja velvoitteiden parantamiseksi ja käsittelee myös kansainvälisiä hintoja koskevaa kysymystä. Euroopan parlamentti otetaan täysipainoisesti mukaan aloitteen käsittelyyn. (1) EYVL L 156, 28.6.1969. (2) Muutettu ehdotus Euroopan parlamentin ja neuvoston asetukseksi rautateiden, maanteiden ja sisävesien henkilöliikenteeseen liittyviä julkisen palvelun vaatimuksia ja julkisia palveluhankintoja koskevien sopimusten tekemistä koskevista jäsenvaltioiden toimista, 21.2.2002, KOM(2002) 107 lopullinen. (3) KOM(2002) 18 lopullinen.